Xalqaro turizm akademiyasi Samarqand kampusi faoliyatini takomillashtirishga doir qoʻshimcha chora-tadbirlar toʻgʻrisida
(resolution, 2025-12-15)

Oʻzbekiston Respublikasi Prezidentining “Butunjahon turizm tashkiloti shafeligida Xalqaro turizm akademiyasi Samarqand kampusi faoliyatini tashkil etish toʻgʻrisida” 2025-yil 20-noyabrdagi PQ-350-son qarori ijrosini taʼminlash, shuningdek, BMTning Butunjahon turizm tashkiloti Bosh Assambleyasining 25-sessiyasida Oʻzbekiston Respublikasi Prezidenti tomonidan ilgari surilgan tashabbuslarni amalga oshirish maqsadida Vazirlar Mahkamasi qaror qiladi: 1. Quyidagilar: a) Oʻzbekiston Respublikasi Turizm qoʻmitasi va BMTning Butunjahon turizm tashkiloti oʻrtasida tuzilgan kelishuv bitimiga muvofiq Butunjahon turizm tashkiloti (keyingi oʻrinlarda — Tashkilot) shafeligida Xalqaro turizm akademiyasi Samarqand kampusi (keyingi oʻrinlarda — Akademiya) tashkil etilgani; b) Oʻzbekiston Respublikasi Prezidentining “Respublikaga xorijiy turistlar oqimini keskin oshirish hamda ichki turizmni yanada jadallashtirish chora-tadbirlari toʻgʻrisida” 2024-yil 12-yanvardagi PF-9-son Farmonida Akademiyada yuqori malakali kadrlar tayyorlash maqsadida har yili Davlat budjeti hisobidan mablagʻlar ajratib borilishi; v) Oʻzbekiston Respublikasi Prezidentining “Turizm sohasida kadrlar tayyorlash tizimini takomillashtirish chora-tadbirlari toʻgʻrisida” 2024-yil 18-iyuldagi PQ-269-son qarorida: 2025/2026 oʻquv yilidan boshlab Akademiyada mehmonxonalar va restoranlar uchun yuqori malakali xizmat koʻrsatuvchi xodimlarni tayyorlashni yoʻlga qoʻyish; Akademiyaga talabalarni qabul qilish kvotalari oliy taʼlim muassasalariga oʻqishga qabul qilishning davlat buyurtmasi va qoʻshimcha qabul parametrlaridan kelib chiqib belgilanishi; Akademiya Samarqand shahrining Bobur Mirzo koʻchasi 3a-uy manzilidagi “Ipak yoʻli” turizm va madaniy meros xalqaro universitetiga (keyingi oʻrinlarda — Universitet) qarashli binoga bepul joylashtirilishi nazarda tutilgani maʼlumot uchun qabul qilinsin. 2. Butunjahon turizm tashkilotiga aʼzo xorijiy davlatlarning iqtidorli mutaxassislari Xalqaro turizm akademiyasi Samarqand kampusida taʼlim olishi boʻyicha maxsus grant ajratish tartibi toʻgʻrisidagi nizom ilovaga muvofiq tasdiqlansin. 3. Quyidagilar Akademiya huzuridagi “Global yashil turizm startaplari” laboratoriyasining asosiy faoliyat yoʻnalishlari etib belgilansin: respublikada “yashil turizm” talablarini keng qoʻllashga koʻmaklashuvchi innovatsion ishlanmalarni yaratish; startap loyihalarga mahalliy va xorijiy investorlarni jalb qilishda, shu jumladan, zamonaviy texnologiyalar va dasturiy mahsulotlar transferini amalga oshirishda koʻmaklashish; startap loyihalar hamda ilmiy-tadqiqot ishlari natijalaridan yangi maʼruzalar, qoʻllanmalar, oʻquv materiallari yaratishda hamda “yashil turizm” masalalari bilan bogʻliq oʻquv faoliyatining boshqa shakllarida foydalanishni tashkil etish; “yashil turizm” yoʻnalishida innovatsion ishlanmalarni ishlab chiqish, ularning natijalarini tijoratlashtirish va keng targʻib qilishga koʻmaklashish; “yashil turizm” yoʻnalishidagi startap loyihalari, ilmiy-tadqiqot ishlari va olingan natijalarni muntazam muhokama qilib borish. 4. Belgilansinki: Akademiyaning maʼmuriy boshqaruv shtatlari soni 16 birlikni tashkil qiladi; Akademiyaning professor-oʻqituvchilari, oʻquv-yordamchi va texnik xodimlari soni oliy taʼlim muassasalari uchun belgilangan normativlar asosida aniqlanadi. 5. Turizm qoʻmitasi Samarqand viloyati hokimligi bilan birgalikda Samarqand shahri Goʻroʻgʻli koʻchasidagi 13-uy manzilida joylashgan bino va inshootlarni buzish yoki rekonstruksiya qilish, ushbu hududda obodonlashtirish ishlarini amalga oshirish va “Badiiy galereya” oʻquv laboratoriyasini tashkil etish choralarini koʻrsin. 6. Binolarni obodonlashtirish ishlarini amalga oshirish, “Badiiy galereya” oʻquv laboratoriyasini tashkil etish, manzarali daraxtlar, butalar va gul koʻchatlarini ekish ishlarini (keyingi oʻrinlarda — qurilish-montaj va tashkiliy ishlar) qisqa muddatlarda yakunlash maqsadida, istisno tariqasida, Samarqand viloyati hokimligining “Yagona buyurtmachi xizmati” DUKni buyurtmachi etib belgilashga ruxsat berilsin. Bunda: Qurilish va uy-joy kommunal xoʻjaligi vazirligi qurilish-montaj va tashkiliy ishlar boʻyicha loyiha-smeta hujjatlari qisqa muddatda ekspertizadan oʻtkazilishini taʼminlasin; Vazirlar Mahkamasi huzuridagi Qurilish va uy-joy kommunal xoʻjaligi sohasida nazorat qilish inspeksiyasi qurilish-montaj va tashkiliy ishlarni amalga oshirishda shaharsozlik toʻgʻrisidagi qonunchilik hujjatlari, shaharsozlik norma va qoidalariga rioya etilishi ustidan nazorat oʻrnatsin. 7. Ushbu qarorning bajarilishini nazorat qilish Turizm qoʻmitasi raisi hamda Samarqand viloyati hokimi A.M. Boboyev zimmasiga yuklansin. 1. Mazkur Nizom Butunjahon turizm tashkilotiga aʼzo xorijiy davlatlarning iqtidorli mutaxassislari Xalqaro turizm akademiyasi Samarqand kampusida (keyingi oʻrinlarda — Akademiya) taʼlim olishi (qayta tayyorlash va malaka oshirish) boʻyicha maxsus grant ajratish tartibini belgilaydi. 2. Har yili Butunjahon turizm tashkilotiga aʼzo davlatlarning 100 nafar iqtidorli mutaxassislariga Akademiyaning qayta tayyorlash va malaka oshirish oʻquv dasturlarida taʼlim olish uchun Turizmni qoʻllab-quvvatlash jamgʻarmasi hisobidan maxsus grant ajratiladi. 3. Akademiyaning qayta tayyorlash va malaka oshirish oʻquv dasturlarida maxsus grant asosida taʼlim oladigan mutaxassislar yil davomida oʻtkazib boriladigan tanlov orqali aniqlanadi. 4. Tanlovda quyidagi shaxslar ishtirok eta olmaydi: a) hujjat topshirish vaqtida shaxs 45 yoshdan oshgan, ilgari xorijda shu kabi mutaxassislik boʻyicha malaka oshirgan boʻlsa; b) diplomatik va konsullik korpusi aʼzolari yoki Oʻzbekiston Respublikasida akkreditatsiya qilingan diplomatik va konsullik korpusi vakillarining oila aʼzolari; v) Oʻzbekiston Respublikasida akkreditatsiyadan oʻtgan diplomatik vakolatxonalar va konsullik muassasalarining maʼmuriy-texnik xodimlari; g) Oʻzbekiston Respublikasida joylashgan xalqaro tashkilotlar xodimlari yoki Oʻzbekistonda joylashgan xalqaro tashkilotlar xodimlarining oila aʼzolari; d) ingliz tilini bilish darajasini belgilovchi IELTS boʻyicha kamida 5,5 ball va undan yuqori, Common European Framework of Reference for Languages (CEFR) boʻyicha kamida V2 va undan yuqori, TOEFL IBT boʻyicha kamida 72 va undan yuqori ball koʻrsatkichi bilan tan olingan xalqaro sertifikatga ega boʻlmagan shaxslar (ingliz tilida tahsil olgan yoki ingliz tilida soʻzlashadigan mamlakatlarning mutaxassislari bundan mustasno); e) sohada oliy yoki oʻrta maxsus maʼlumotga ega boʻlmasa. 5. Akademiyaning qayta tayyorlash va malaka oshirish oʻquv dasturlarida maxsus grant boʻyicha taʼlim olish uchun nomzodlar komissiya (keyingi oʻrinlarda — Tanlov komissiyasi) tomonidan tanlab olinadi. 6. Tanlov komissiyasining tarkibi va ish tartibi “Ipak yoʻli” turizm va madaniy meros xalqaro universitetining Vasiylik kengashi (keyingi oʻrinlarda — Vasiylik kengashi) tomonidan tasdiqlanadi. 7. Tanlov oʻtkazilishi toʻgʻrisidagi eʼlon Vasiylik kengashining qaroriga muvofiq “Ipak yoʻli” turizm va madaniy meros xalqaro universiteti va Akademiyaning rasmiy veb-saytlari, shu jumladan, ommaviy axborot vositalarida joylashtiriladi. Tanlov oʻtkazilishi toʻgʻrisidagi eʼlonda quyidagi maʼlumotlar boʻlishi kerak: maxsus grant ajratiladigan taʼlim dasturlari roʻyxati; talab etiladigan hujjatlar roʻyxati, ularni qabul qilish tartibi, muddati va joyi; tanlov ishtirokchilariga (yoshi, chet tilini bilish darajasi, ilmiy maqolalarning mavjudligi boʻyicha) qoʻyiladigan talablar; tanlov bosqichlarini oʻtkazish joyi va muddati; bogʻlanish uchun telefon raqamlari va elektron pochta manzili. 8. Tanlov ishtirokchilari Akademiyaga elektron platforma orqali quyidagi hujjatlarni taqdim etadi: belgilangan namunadagi ariza; shaxsini tasdiqlovchi pasport yoki ID karta nusxasi; diplom va sertifikatlarning nusxalari; ingliz tilini bilish darajasini belgilovchi IELTS boʻyicha kamida 5,5 ball va undan yuqori, Common European Framework of Reference for Languages (CEFR) boʻyicha kamida V2 va undan yuqori, TOEFL IBT boʻyicha kamida 72 va undan yuqori ball koʻrsatkichi bilan tan olingan xalqaro sertifikat nusxasi (ingliz tilida tahsil olgan yoki ingliz tilida soʻzlashadigan mamlakatlarning mutaxassislari bundan mustasno); tanlov ishtirokchisining iqtidorini namoyish etuvchi qisqa rolik; Butunjahon turizm tashkilotiga aʼzo xorijiy davlatning turizm sohasiga masʼul boʻlgan yuqori tashkilotining tavsiyanomasi. 9. Tanlovning barcha bosqichlaridan muvaffaqiyatli oʻtgan ishtirokchilar hujjatlarni bosma shaklda rasmiylashtirilgan holda Akademiyaga taqdim etadi. 10. Tanlov komissiyasi tanlov ishtirokchilari tomonidan taqdim etilgan hujjatlarni oʻrganib chiqadi. 11. Toʻplangan hujjatlar asosida tanlov ishtirokchilari bilan ularning kasbiy bilim va koʻnikmalari, shaxsiy-kasbiy xususiyatlari va qobiliyatlari yoʻnalishida suhbat oʻtkaziladi, bunda suhbat jarayoni videotasvirga tushiriladi. Vasiylik kengashining qaroriga asosan tanlov ishtirokchisi bilan suhbat onlayn-video muloqot shaklida oʻtkazilishi mumkin. 12. Suhbat jarayonidagi nomzodga beriladigan savollar va ularning javoblari, Tanlov komissiyasi aʼzolari tomonidan tanlov ishtirokchisiga qoʻyiladigan ballar hamda suhbatning umumiy natijalari qayd etib boriladi. 13. Tanlov komissiyasi aʼzolari tanlov ishtirokchisining bilimi, shuningdek, ish tajribasini hisobga olib, uni suhbatdan oʻtgan yoki oʻtmagan deb topish haqida qaror qabul qiladi. Bunda ushbu qaror Tanlov komissiyasi majlisida hozir boʻlgan aʼzolarning bergan ballari natijasi boʻyicha qabul qilinadi. 14. Tanlov komissiyasi suhbat natijalarini umumlashtiradi va Vasiylik kengashiga tasdiqlash uchun taqdim etadi. 15. Vasiylik kengashi maxsus grant ajratilishi tavsiya etilgan tanlov gʻoliblari roʻyxatini tasdiqlaydi. 16. Akademiya oʻz veb-saytida tanlov gʻoliblari roʻyxatini eʼlon qiladi. 17. Tanlov gʻolibi oʻqish jarayonlari boshlanganidan keyin bir oy mobaynida oʻquv jarayonida ishtirok etmasa, yaʼni Akademiyaga kela olmasa, unga grant ajratilmaydi. 18. Tanlov gʻolibi bilan Akademiya oʻrtasida oʻquv jarayonlarini tashkil etish shartlari, tomonlarning majburiyatlarini koʻrsatgan holda shartnoma tuziladi. 19. Tanlov oʻtkazilishi yuzasidan kelib tushgan shikoyatlarni koʻrib chiqish uchun Vasiylik kengashining qaroriga asosan Apellyatsiya komissiyasi tashkil etiladi. Apellyatsiya komissiyasining tarkibi va ish tartibi Vasiylik kengashi tomonidan tasdiqlanadi. 20. Apellyatsiya komissiyasiga shikoyatlar tanlov natijalari eʼlon qilingan kundan boshlab uch kun ichida beriladi. 21. Apellyatsiya komissiyasi shikoyat kelib tushgan kundan boshlab besh kun ichida koʻrib chiqishi va tegishli qaror qabul qilishi shart. 22. Tanlovni oʻtkazish tartibi va Tanlov komissiyasi aʼzolari tomonidan suhbat jarayonida xato va kamchiliklarga yoʻl qoʻyilgan deb topilgan taqdirda, Apellyatsiya komissiyasi tanlov ishtirokchilari bilan qayta suhbat oʻtkazadi yoki tanlov natijalarni qayta hisoblaydi. 23. Maxsus grant miqdori xorijiy davlatlar mutaxassislarining (keyingi oʻrinlarda — mutaxassislar) quyidagi xarajatlarini qamrab oladi: har oyda 500 AQSH dollari ekvivalentidagi stipendiya va yashash xarajatlari; bir martalik 100 AQSH dollari ekvivalentidagi sayohat, Oʻzbekiston hududlari madaniyati va hayoti bilan tanishish bilan bogʻliq xarajatlar; bir marta ekonom klassda Oʻzbekistonga kelish va oʻz Vataniga qaytish xarajatlari. 24. Tanlov gʻoliblari bilan Akademiya oʻrtasida tomonlarning majburiyat va vakolatlarini belgilab beruvchi shartnoma tuziladi. Tuzilgan shartnomaga muvofiq maxsus grantlar tanlov gʻoliblari Oʻzbekistonga kelgan va Akademiyaga oʻqishga qabul qilingan jarayondan boshlab oʻtkazib beriladi. 25. Tanlov gʻoliblari shartnoma shartlarini bajarmagan taqdirda, Akademiya tinglovchilari safidan chetlatiladi va ularning Akademiyada boʻlishi hamda oʻqishini taʼminlash uchun ajratilgan barcha moliyaviy xarajatlar belgilangan tartibda Turizmni qoʻllab-quvvatlash jamgʻarmasiga qaytariladi. 26. Ushbu Nizomni qoʻllashda yuzaga keladigan nizolar qonunchilik hujjatlarida belgilangan tartibda hal etiladi. 27. Ushbu Nizom talablari buzilishida aybdor boʻlgan shaxslar qonunchilik hujjatlarida belgilangan tartibda javob beradilar.